SKRIFTLIG FORESPØRGSEL E-0528/02

af Christa Randzio-Plath (PSE) til Kommissionen

(25. februar 2002)

Om: Arbejdsbetingelser inden for blomsterhandel

Til Valentinsdag den 14. februar gives der blomster som gave i Europa. For størstedelens vedkommende stammer de fra lande uden for Europa. Afskårne blomster importeres først og fremmest til Europa fra Latinamerika og Afrika. Europa er det største afsætningsmarked for afskårne blomster. Blomsterarbejderne arbejder til meget lave lønninger, med usikre arbejdskontrakter, ofte uden passende beskyttelsesdragter mod forgiftning som følge af pesticider og med alvorlige farer for deres sundhed.

1. Hvilke foranstaltninger træffer Kommissionen for at medvirke til en forbedring af blomsterarbejdernes arbejdsbetingelser inden for handels- og samarbejdsaftalerne?

2. Hvorvidt anvender Kommissionen tildeling af bevillinger inden for udviklingssamarbejdet med henblik på at fjerne blomsterarbejdernes dårlige arbejdsforhold?

Svar afgivet på Kommissionens vegne af Pascal Lamy

(23. april 2002)

I sin meddelelse Fremme af grundlæggende arbejdstagerrettigheder og forbedring af de sociale styringssystemer i en globaliseret økonomi(1) præsenterede Kommissionen en omfattende strategi med foranstaltninger på europæisk og internationalt niveau af offentlige og private aktører og inden for alle relevante politiske sektorer: socialpolitik, ydre anliggender, udvikling og handel. Fællesskabets strategi tager sigte på at skabe incitament og opbygge landes kapacitet til at gennemføre og respektere grundlæggende arbejdstagerrettigheder i alle sektorer af økonomien, herunder blomsterhandel i Latinamerika og Afrika.

Et konkret skridt har været Rådets vedtagelse af et ændret alment præferencesystem (GSP) den generelle præferenceordning, der giver yderligere støtte til lande, som respekterer de grundlæggende arbejdsnormer, blev forbedret, og årsagen til midlertidig afbrydelse af almene præferencer blev udvidet, således at nu også alvorlige overtrædelser af Den Internationale Arbejdsorganisations (ILO's) grundlæggende konventioner er omfattet, herunder konventionerne om børnearbejde.

Vedrørende bilaterale aftaler foreslog Kommissionen i sin meddelelse, at grundlæggende arbejdsnormer skulle indgå som et væsentligt element i den strategi, som anvendtes i Cotonou-aftalen mellem Den Europæiske Union og landene i Afrika, Vestindien og Stillehavet (EU-AVS).

I de fremtidige aftaler mellem Unionen og Mercosur og mellem Unionen og Chile vil der blive indføjet et særskilt kapitel om socialt og kulturelt samarbejde og forholdet mellem arbejdsmarkedets parter, herunder:

- respekten for og fremme af principperne for grundlæggende arbejdstagerrettigheder, under iagttagelse af ILO's regler

- udvikling og modernisering af arbejdsforhold, arbejdsvilkår, social velfærd og ansættelsestryghed

- udvikling og modernisering af forholdet mellem arbejdsmarkedets parter og procedurer, med særskilt vægt på en social dialog

- prioritet til uddannelses- og efteruddannelsesprogrammer for udsatte sociale grupper vedrørende beskæftigelse og videreuddannelse

- fremme af programmer på områderne for arbejdsinspektioner, erhvervsuddannelse og videreuddannelse, international migration af arbejdstagere og udvikling af grænseområder.

Det skal noteres, at grundlæggende arbejdsnormer udgør en del af den såkaldte menneskerettighedsklausul, der igen er del af bilaterale samarbejdsaftaler. I sin meddelelse Den Europæiske Unions rolle ved fremme af menneskerettigheder og demokratisering(2) har Kommissionen foreslået, at der inden for rammerne af den politiske dialog med tredjelande afholdes drøftelser om ratificering og praktisk anvendelse af grundlæggende menneskerettighedsinstrumenter og andre rettighedsbaserede internationale aftaler (særlig ILO-konventionerne). Det er Kommissionens opfattelse, at respekten for sociale rettigheder og grundlæggende arbejdsnormer bidrager til en varig og retfærdig social og økonomisk udvikling.

I sin meddelelse om grundlæggende arbejdsnormer foreslog Kommissionen en øget bilateral finansiering og øget finansiering af ILO's tekniske bistandsprogram til fremme af grundlæggende arbejdsnormer. Endvidere er der inden for rammerne af Det Europæiske Initiativ for Demokrati og Menneskerettigheder (Kapitel B7-7 i EU's budget) stillet midler til rådighed for projekter vedrørende menneskehandel, børnearbejde og slaveri. Denne støtte supplerer bistanden, som fordeles gennem landespecifikke programmer, i hvilke social udvikling og arbejdsnormer er væsentlige elementer.

(1) KOM(2001) 416 endelig udg.

(2) KOM(2001) 252 endelig udg.